
„Wir eldsten Juden von Crokaw vndergesegelten Bekennen vnd geczewgen mit 
zigel vnserer Hantschrift, wy das mit eynykeit der ganczen gemenen haben wyr vor- 
willet vnd haben entphangen vff vns mit vnsern gutten willen an allen getwangk, 
nicht zw handeln vnd zw haben mit keyner kewfimanschacz ader Cremerey, dy solle 
wir vormeiden vnd losen vollkomlich. Auch sulle wyr nicht nemen kenerley koffman- 
schacz ader Cremerey von Kofflewten zw vorkauffen das durch vnserer hant anderen 
cristen, nort vnsere phande, dy do im zynt vorstanden yr czeyt vnd zeyn verlorn ym 
wocher, dy möge wir vorkauffen yn vnsern hewsern yn aller czeit, wenn zich ys fuget, 
vnd dy zelbige phande solle wyr nicht torren vmb tragen zw handeln vnd zw vor- 
kauffen zy yn den gassen vnd vff den margkten yn der stat vnd czwuschen der Stat, 
north yn czwen gesagten tagen yn der woche, das yst am dinstag vnd am freitagk 
vnd auch yn tagen des Jormargktes, vndt dy selbigen phande zulle wyr vorkauffen, 
do vff wyr mögen eyn eid thun vff die czehen gebot, das zy vnser zeyn, vnd worde 
sych ys fogen, das eyn man ader eyne fraw mit frewel zeines gemuttes worde gen 
vnd worde vmbtragen gerethe czwuschen der Stad zy czw vorkoffen new ader alt 
vnd worde gefunden, das her zy vorkaufft ader wolt vorkoffen an welchem tage das 
were an dy obgenante czwen tage vnd ym yormargkt, des zeyn dy Statlewte ge- 
weldig, zy zw nemen mit alle den gerethen, dy bey ym gefunden worden, vnd noch 
mer derzilbjge Jude, der zal geleget werden yn dy gefengknes, bys er das gibt 3 marg 
busse dem herrn woywoden. Dy armen Juden dy mogen vorkawfien alle tage 
hawben vnd Colner, dy zy selbes arbeten vnd machen, vnd dyzer briff zal zeyn czw 
geczewgnes vnd beweisunge yn dy hende der herren des rothes vnd lewte der stat, 
zw thun vnd zw bestetigen alles, das do obgenant yst, an alle hinderlist habe wyr yn 
geschriben vnd gesigelt Dy noch geschriben als nemlich Moyses zon efiraym, Jacob 
zon alexandri, Jozwe zon effraym, Mardochey zon Jacob.“ 

